MÁR VIÐAR MÁSSON

Már Viðar Másson

Þverárkirkja í Laxárdal lagfærð

Áskell Jónasson kirkjubóndi á Þverá í Laxárdal í Þingeyjarsveit sýndi bæði djörfung og dug þegar hann réðst í umfangsmikla endurnýjun á kirkjunni sem langafi hans Jón Jóakimsson reisti rétt eftir miðja nítjándu öld við bæ sinn. Það er þó ekki aðeins kirkjan sem ennþá stendur af mannvirkjum Jóns Jóakimssonar, heldur stendur torfbærinn á Þverá eins og mörgum er kunnugt um.

Áskell Jónasson og Már Viðar Másson við Jónsstein, daginn sem hann var vígður. Athöfnin fór fram í fullsetinni kirkjunni. Steinninn var reistur til minningar um Jón J. Víðis landmælingamann, en hann fæddist á Þverá 31. maí 1894.

Mynd: Már Viðar Másson.

Viðgerðir á Þverárkirkju stóðu yfir árin **2011** til **2016** og verður þeim nú lýst nánar. Þegar ég stóð með Áskatli við íbúðarhúsið í maí 2015 og gamli bærinn og nýuppgerð kirkjan blöstu við, sagði Áskell: „Finnst þér nýi liturinn á þaki kirkjunnar ekki fallegur? Sérðu, að nú er á honum grænleitur blær!“ Áskell er stoltur af kirkju sinni og hefur sagt að nú sé hún betri en hún hefur nokkru sinni áður verið. Það hæfir Þveræingi vel að skila framúrskarandi verki.

Sumarið 2009, nánar tiltekið 23. ágúst, var *Jónssteinn* afhjúpaður við Þverá í Laxárdal. Hann er minnismerki um Jón J. Víðis landmælingamann, en hann fæddist í torfbænum að Þverá 1894. Jón var eini sonur Jóns Þveræings Jónssonar Jóakimssonar og Halldóru Sigurðardóttur. Systur hans voru Auður, María, Sigríður og Þórný. María er amma mín, Sigríður var sýslumannsfrú á Húsavík og afkomendur Þórnýjar eiga hlut í Brettingsstaðalandi í Laxárdal. Sigríður og eiginmaður hennar, Jóhann Skaptason sýslumaður, voru helstu upphafsmenn Menningarmiðstöðvar Þingeyinga á Húsavík og lögðu til hennar mikið eigið fé. Það gerði Jón J. Víðis líka. Og Þorvaldur S. Þorvaldsson, sonur Maríu Víðis, teiknaði húsið. Systkinin heimsóttu Sigríði og Jóhann oft, eins og eldri Húsvíkingar muna vel. Aðrir Víðsar af fleiri kynslóðum gerðu það einnig. Þannig var ég sumurin 1958 og 1959 hjá þeim og kom þá stundum með þeim að Þverá, m.a. til að vera viðstaddur 80 ára afmæli Þverárkirkju þegar Víðissystkinin afhentu kirkjunni skírnarfont að gjöf til minningar um foreldra sína; Jón og Halldóru. Um Jón J. Víðis og Jónsstein má lesa á heimasíðunni marvidar.com (15c og 15d).

Skírnarfontur Þverárkirkju vígður 22. nóv. 1960, Kristinn Rúnar Sigurðsson skírður. Frá vinstri; Jón J. Víðis, Auður Víðis Jónsdóttir, amma barnsins, og María Víðis Jónsdóttir. Fjarverandi var Sigríður Víðis Jónsdóttir, en þau systkinin gáfu kirkjunni fontinn. Sr. Kristinn Stefánsson, afi skírnarbarnsins skírði að Eiríksgötu 4 í Rvk. Gripurinn var smíðaður af Húsvíkingnum Jóhanni Björnssyni og silfurskálin líklega af syni hans. Mynd: Sigurður Haukur Sigurðsson.

Það var í messukaffi á Þverá eftir vígslu Jónssteins í boði Áskels Jónassonar og systra hans, Hildar og Aðalbjargar, að séra Þorgrímur Daníelsson kom að máli við mig og sagði mér að kirkjan þarfnaðist viðgerða. Ég bar þetta undir Áskel kirkjubónda og hann fór ekki í neinar grafgötur um það að hann hefði miklar áhyggjur af þaki kirkjunnar í verstu veðrum. Mér brá nokkuð við þessar fréttir, enda hefur Þverárkirkja haft mikla þýðingu fyrir mig alla tíð. Ég man vel eftir því þegar skírnarfonturinn stóð heilan vetur í húsi ömmu minnar og Jóns Víðis á Eiríksgötu 4 og „beið eftir ferð norður“. Mér rennur því blóðið til skyldunnar. Meðan skírnarfonturinn beið fyrir sunnan var hann vígður þegar barnabarn Auðar Víðis var skírt (15k). Frá því er skýrt í niðjatali Jóns og Herdísar (9).

Þverárbærinn (2, 3, 10, 15h, 16) var þegar í höndum Þjóðminjasafns Íslands samkvæmt samningi við Áskel Jónasson. Ljóst þótti þó að safnið tæki ekki við kirkjunni í sína umsjá í því ástandi sem hún var nú í. Það álit átti rætur að rekja til Þjóðminjasafns og Húsafriðunarnefndar. Þessi staðreynd flýtti fyrir því að næstu skref voru tekin, en ekki síður áhyggjur Áskels af kirkjunni, ekki síst þaki hennar, að það gæti hreinlega farið af í miklu roki – og þyrfti þá ekki að spyrja að leikslokum.

Áður segir af Jóni Þveræingi Jónssyni Jóakimssonar, en hann flutti suður 1898. Snorri Jónsson, bróðir hans, tók þá við búskap á Þverá og umsjá með Þverárkirkju ásamt konu sinni Aðalbjörgu Jónasdóttur frá Laxamýri og Þverá í Reykjahverfi. Þá tók við sonur hans, Jónas Snorrason, ásamt konu sinni, Höllu Jónsdóttur frá Auðnum. Síðast tóku við bæ og kirkju Áskell og Jón Jónassynir, ásamt systkinum þeirra að einhverju leyti. Jón er látinn svo það kom í hlut Áskels bónda á Þverá að stjórna framkvæmdum við kirkjuna núna.

Þriðji sonur Jóns Jóakimssonar var Benedikt á Auðnum og búa afkomendur hans enn á Auðnum. Og afkomendur hans, lengra að komnir, halda ennþá slægjufundi á Auðnum. Um Þveræinga má lesa í niðjatali Jóns Jóakimssonar og Herdísar Ásmundsdóttur (9). Þar má einnig lesa um dætur Jóns, þær Guðnýju í Garði, Aðalbjörgu í Vallakoti, Maríu sem fór til Ameríku, og loks um hálfbróðurinn Skafta, sem bjó hjá systur sinni í Garði.

Kirkjan og Þverá

Á Þverá hefur verið kirkja frá öndverðu. Sjá m.a. skjalið Helgastaðir og Þverá (15e). Sú kirkja sem nú stendur á Þverá var reist á árunum 1878-1879 af Jóni Jóakimssyni óðalsbónda á Þverá. Hún var að því leyti einnig reist af söfnuðinum að flestir dalbúar komu að verkinu með einum eða öðrum hætti, ekki síst með áhuga sínum á málefninu. Úr dagbókarfærslum Jóns Jóakimssonar má lesa um þá ákvörðun sóknarmanna og Jóns, að sóknarmenn leggi til alla vinnu og flutning á grjótinu, en Jón kirkjubóndi kosti smíði kirkjunnar (5). Þeir sem réðu útliti kirkjunnar voru auk Jóns, sem var lærður smiður; Jakob Frímann Brynjólfsson steinhöggvari og yfirsmiðurinn Þorgrímur Jónsson frá Gilsá í Breiðdal. Jakob lærði af Sverri Runólfssyni steinhöggvara og var aðstoðarmaður hans við byggingu Þingeyrarkirkju (1865-1877) í Húnaþingi sem enn stendur. Sverrir hafði lært að teikna hús meðan á námsdvöl hans í Danmörku stóð. Þorgrímur lærði trésmíði í Danmörku.

Jón Jóakimsson óðalsbóndi og kirkjusmiður á Þverá.

Mynd sem hangir uppi á vegg á Þverá.

Í dagbók sína ritar Jón Jóakimsson 22. október 1876: „Kom sóknarnefnd hjer saman, eftir bón minni, til að ræða um kirkjubygginguna hjer. Voru allir á því að byggja þyrfti hana, en af hverju efni, nefnilega torfi, trje eða steini, voru ekki allir á sama máli. Voru allir á því að byggja hana af grjóti, sandsteini, sem fá má nóg af hjer á móts við í Hólalandi, nema Þórarinn á Halldórsstöðum, sem vildi lítið leggja til þess. Áskildi jeg við sóknarmenn að kosta byggingu kirkjunnar að veggjum, nefnilega alla vinnu á þeim, og var því ekki mótmælt af neinum nema Þórarni. Ákveðið að taka upp grjót á morgun.“ Rétt er að geta þess að mest af grjótinu, þegar upp var staðið, var móberg.

23.-27. október 1876: „Blíðasta tíð og sunnanátt, stundum hvass. Sóknarmenn að taka upp og kljúfa grjót yfir í klöppum, og við það daglega 7-9 manns. Hættu því í kvöld.“ Og nú líða þrjú ár.

3. sept. 1879: „Verið ýmislegt að gera við kirkjuna, fernísera sæti, mála lúkur og margt fleira.“

7. sept. 1879: „Gott og bjart veður, en frost í nótt. Var messað hjer og *vígð* kirkjan. Var hjer mesti fjöldi af fólki, úr öllum áttum, mun hafa verið frá 220-250 alls, komst flest inn. Sagðist presti ágætlega. Töfðu hjer nokkrir fram á kvöld, nefnilega prófastur, Guðjónsen í Húsavík og þjónar hans, og þáðu góðgerðir, mat og vín. Öðru fólki gefið kaffi og brauð, það sem hægt var yfir að komast, þó margir yrðu eftir“ (5).

Lesa má frekari lýsingar Jóns á kirkjusmíðinni í mjög ítarlegum greinum Hjörleifs Stefánssonar arkitekts og Sverris Haraldssonar kennara á Laugum í 22. bindi af *Kirkjum Íslands* (4, 15b).

Árið 1958 var haldið upp á 80 ára afmæli Þverárkirkju. Áður hafði kirkjan verið lagfærð, svo nú leit hún vel út. Þetta var mikil hátíð og var henni stjórnað af Jónasi Snorrasyni kirkjubónda. Sr. Friðrik A. Friðriksson (f. 1896) prófastur og prestur í Húsavík predikaði, en sonur hans, sr. Örn Friðriksson (f. 1927) prestur á Skútustöðum (frá 1954), þjónaði fyrir altari ásamt sóknarprestinum á Grenjaðarstað, Sigurði Guðmundssyni (f. 1920). Sigurður flutti síðan erindi um Þverárkirkju - og svo komu ræðumennirnir hver af öðrum. Friðrik Jónsson, bóndi á Halldórsstöðum í Reykjadal, sem um alllangt skeið hafði verið organisti kirkjunnar, annaðist orgelleik. Um hátíðina má t.d. lesa í tveimur greinum Jóns Hálfdanarsonar, sonar Þórnýjar Víðis (15g).

Af hverju haldið var upp á afmælið 1958, frekar en 1959 er óljóst. Kirkjan var vissulega fokheld árið 1878. Klukkurnar voru komnar í turninn og vindhani á þakið með ártalinu 1878. Vígsluathöfnin fór þó ekki fram fyrr en árið eftir, eða 1879, og hafði kirkjan þá verið innréttuð. Gamla kirkjan var rifin í maí 1878 og var þá þegar hafist handa við að reisa veggi þeirrar nýju, enda hafði grjótinu verið safnað saman næstu tvö ár þar á undan eins og fram kemur hér að ofan. Það er eðlilegt að menn hafi viljað líta svo á að nýja kirkjan yrði til um leið og sú gamla hyrfi. Þannig var ekkert ár kirkjulaust á Þverá.

Þverárkirkja með sitt gráa þak 2013.

Mynd: Már Viðar Másson.

Í tilefni af 100 ára afmæli Þverárkirkju sögðu *Tíðindi Prestafélags hins forna Hólastiftis*, 5. tölublað 1984, þannig frá, undir fyrirsögninni „Þverárkirkja í Laxárdal 100 ára“: „Á Þverá í Laxárdal í Suður-Þingeyjarsýslu er steinkirkja reist 1878. Kirkjan er eina bændakirkjan í prófastsdæminu. Þegar kirkjan var reist var Jón Jóakimsson bóndi á Þverá. Hann lét sér mjög annt um kirkjuna og vildi reisa veglegt hús. Grjót var losað úr Hólabrekkum austan Laxár og tilhöggvið. Síðan ekið á ísi heim að Þverá. Hefur þetta verið erfitt verk og dýrt. En verkinu miðaði vel. Og árið 1878 var kirkjan fullbúin ...“

Áfram segir: „Til er lýsing á kirkjunni frá 3. jan. 1880 gerð af Benedikt Jónssyni á Auðnum, syni Jóns á Þverá. Hefst hún þannig: „Kirkja þessi er byggð af höggnu móbergi og límd með kalki. Hún er innanmáls 121/3 alin á lengd og 81/4 alin á breidd. Turn er á henni, er hann 23/4 alin á hvern veg að innanmáli og 43/4 alin á hæð. — Upp úr toppi turnsins, sem er jafn dreginn á fjóra vegu, er stöng með þremur húnum og veðurvita. Í turni er búið um tvær klukkur í ramböldum.““ Lýsingu Benedikts lýkur með þessum orðum: „Allur frágangur á kirkjunni bæði hvað múrsmíði og timbursmíði snertir er hinn vandaðasti og verkið prýðilega af hendi leyst.“

Enn segir: „Allur innbúnaður kirkjunnar var nýr og smíðaður af Jóni bónda Jóakimssyni, [sonum hans og aðstoðarmönnum öðrum. Þetta rekur Jón í dagbókum sínum og má lesa hverjir þetta voru í *Kirkjum Íslands* (4)]. Altaristafla ný kom í kirkjuna um þetta leyti máluð af Arngrími Gíslasyni frá Skörðum (7, 15i). Kirkjunni hefur alltaf verið haldið vel við. Að utan er hún hvítmáluð og að innan eru veggir hvítir, en hvelfing blá með stjörnum. Alltaf hefir verið gert við skemmdir er koma fram, einkum í múrhúðun kringum glugga. Kirkjan er nú raflýst og rafhituð“ (6). Greinin er lengri.

Þverárkirkja stendur við gamla Þverárbæinn sem hefur verið gerður mikið upp og er nú í umsjón Þjóðminjasafns Íslands eins og áður segir. Þverárkirkja mun í framtíðinni að mestu þjóna sem safnkirkja, jafnvel þótt hún haldi áfram að vera sóknarkirkja lítils söfnuðar, enda fer þetta tvennt vel saman. Sjá lýsingu á Þverárkirkju á kirkjukorti (13).

Múrhúðun hefur verið fjarlægð af gafli.Móbergssteinarnir blasa við.

Mynd: Guðmundur L. Hafsteinsson.

Árið 1878 brann Lundarbrekkukirkja í Bárðardal. Ákveðið var að byggja í staðinn steinkirkju. Fyrirmyndir voru þá Þverárkirkja (ákvörðun tekin 1876), Þingeyrarkirkja (smíði hafin 1864), og nýbyggð steinkirkja (úr hraungrýti) í Reykjahlíð. Jakob Frímann gerði hlé á starfi sínu við Þverárkirkju sumarið 1878 og brá sér í Bárðardal. Hann mælti með steinkirkju. Sandsteinn fannst í dalnum. Maður var sendur úr Bárðardal til að vinna við Þverárkirkju og læra af því handtökin. Sjá nánar í 21. bindi af *Kirkjum Íslands* (4). Þess má geta hér að Herdís Ásmundsdóttir, kona Jóns Jóakimssonar var ættuð úr Bárðardal. Nú er frá því að segja að sandsteinn er heldur verri til hleðslu en móberg; hann er þyngri og gljúpari. Nokkrir sandsteinar eru í Þverárkirkju. Áskell kirkjubóndi sagði frá því að þar hefðu helst verið rakaskemmdir á múrhúð þar sem þeir steinar eru.

Þess má geta hér að reiðleiðin milli Stóru-Lauga í Reykjadal og Mývatns lá um Laxárdalsheiði, sem tengir Reykjadal og Laxárdal, enda er besta vað á Laxá, neðan við Helluvað, beint niður af Þverá, rétt neðan við hólmann Víði og heitir þar Bárnavíkurvað. Það heitir líka að „fara yfir hólmana“. Þetta var hringvegurinn fyrir bílaöldina. Þess vegna var gestagangur mikill á Þverá sem lá í alfaraleið. Þverármenn fylgdu ferðamönnum iðulega yfir ána eins og þá tíðkaðist. Af þessu sökum er Þverárbýlið þekkt sem raun ber vitni. Ekki síst kemur það iðulega fyrir í ferðasögum útlendra ferðamanna frá nítjándu öld og fram á þá tuttugustu. Og ætíð kom það þeim fyrir sjónir sem eitthvert mesta þrifnaðarbýli sem á vegi þeirra varð (10, 16).

Stofnað Vinafélag Þverárkirkju

Í símtali haustið 2009 samþykkti Áskell Jónasson að ég stofnaði Vinfélag Þverárkirkju sem styddi hann við endurbætur á kirkjunni. Ég hafði nú skilið að margt þurfti endurnýjunar við. Undirbúningsfundur að stofnun Vinafélagsins var haldinn 9. mars 2010 að Næfurási 17 í Reykjavík. Á þann fund mættu, auk undirritaðs, arkitektarnir Þorvaldur S. Þorvaldsson, Nikulás Úlfar Másson forstöðumaður Húsafriðunarnefndar og Guðmundur Lúther Hafsteinsson verkefnastjóri húsasafns Þjóðminjasafns Íslands „til að vera félaginu innan handar varðandi viðhald og varðveislu Þverárkirkju“ (8).

Arkitektarnir ráðlögðu fundinum að láta fara fram úttekt á ástandi kirkjunnar og bentu á Hjalta Sigmundsson byggingatæknifræðing til verksins. Á fundinum var síðan farið yfir drög að lögum fyrir félagið. Borist höfðu góð ráð varðandi innihald þeirra frá nokkrum mætum Laxdælum og áþekkum félögum víða um land.

Fyrri hluti stofnfundar Vinafélags Þverárkirkju var haldinn 10. maí 2010 að Næfurási 17. Í stjórn voru kosin Sigríður Arna Arnþórsdóttir, Þorvaldur S. Þorvaldsson og Már Viðar Másson. Átta manns voru á fundinum. Allt var fært í fundargerðabók félagsins.

Ég fór norður í Laxárdal 23. maí til að halda síðari hluta stofnfundar félagsins. Það var þá sem Áskell gaf mér gæsaregg í morgunmat. Síðan fór hann með mig um alla bæi dalsins. Stofnfundi lauk 26. maí og voru stofnfélagar nú orðnir 20. Hallgrímur Hallsson á Árhólum og Halla Bergsteinsdóttir bættust við í stjórn. Ég var gerður að formanni félagsins. 18. ágúst 2014 voru félagar orðnir 41 (15l).

Lög Vinfélags Þverárkirkju voru samþykkt 10. maí 2010 og 23. maí 2010. Félagið fékk kennitölu 15. sept. 2010. Kt.: 550910-1010. Í lögum segir um tilgang félagsins að hann sé „að standa að varðveislu og viðhaldi Þverárkirkju á þann hátt að bestu reglum um viðhald gamalla húsa og fornminja sé fullnægt“. Sjá (15m).

Eitt fyrsta verk Vinafélagsins var að semja greinargerð sem útskýrði fyrir þeim sem fé var sótt til hvers vegna ástæða væri til að styrkja verkefnið. Úr varð tveggja síðna skjal í sjö liðum. Atriðin sjö sem réttlæta umfangsmiklar lagfæringar á Þverárkirkju eru 1) Þverárbærinn sjálfur, 2) Þverárkirkja, sem dalbúar reistu sjálfir, 3) Kirkjugarðurinn, 4) Endurbyggt lambhús Þverár og gerðiskofi, 5) Umhverfi Þverár í nútíð og þátíð, sem er Laxárdalur allur, 6) Merk saga Þverár, og 7) Staða Þverár á óskalista UNESCO, bæði hvað torfbæinn sjálfan áhrærir, en eins vegna stöðu Þverár í samhengi við Mývatn og Laxá. Greinargerðin öll er á heimasíðunni (15j). Í henni er komið víða við. Til stendur jafnvel að endurbyggja efra og/eða neðra hesthús.

Félögum í Vinafélagi Þverárkirkju er hér með þökkuð liðveislan og samstarfið.

Viðgerðir hefjast

Nú skiptum við Áskell umsóknum í viðgerðarsjóði milli okkar. Sjóðir sem sótt var til eru á vegum Húsafriðunarnefndar, Biskupsstofu (Jöfnunarsjóður sókna) og KEA. Einnig var óskað eftir liðsstyrk frá Þjóðminjasafni Íslands. Sjá nánar að neðan. Áskell Jónasson stjórnaði framkvæmdum og fékk til þess góð ráð frá mörgum vísum mönnum svo sem rakið verður hér.

Ég heimsótti Áskel og Laxárdalinn árlega og stundum oftar - og fylgdist með framkvæmdum. Ég kom þó hvergi nálægt þeim og tók hlutlausa afstöðu til allra helstu mála, enda valinn maður í hverju rúmi. Ég man þó að ég impraði á því að fjarlægja þyrfti rafmagnsstaur sem stóð á óheppilegum stað milli íbúðarhúss og kirkju, að drenera þyrfti í kringum kirkjuna og að vel færi á því að kirkjunni yrði haldið þurri að innan með upphitun. Ég var ekki einn um þetta. Þegar rafstrengur var grafinn í gamla bæinn svo hann yrði hitaður var staurinn tekinn í leiðinni. Rafmagn var lagt í kirkjuna 1966 og ofnar settir upp 1967. Ekki tíðkaðist þó að hita kirkjuna nema þegar messað skyldi. Núna eru í kirkjunni fjórir 1.000 W ofnar og tveir lausir til vara. Áskell stefnir að því að hiti í kirkjunni haldist hér eftir ætíð ofan við frostmark (5-7 gráður).

Hjörleifur Stefánsson arkitekt vann að lýsingu Þverárkirkju fyrir *Kirkjur Íslands* (4, 15b) og komst þá að því að upphaflega var pappi á þaki kirkjunnar. Hann og Nikulás Úlfar Másson arkitekt báru þá hugmynd upp við Áskel Jónasson að þak kirkjunnar fengi ekki bárujárn á nýjan leik, heldur svar-grátt pappaþak í takt við fyrri tíma. Það varð ofan á að pappi var settur á þakið – og færðist kirkjan þá nær upprunalegri gerð. Kirkjan hafði, þegar að var gáð, ekki haft rautt þak „alla tíð“.

Ég tók myndir og skrifaði félögum í Vinafélaginu tölvupósta þar sem ég sagði frá gangi mála. Sá póstur er allur varðveittur, að nokkru á heimasíðunni (15). Myndir setti ég á Flickr-síðu (12), en sumar lét ég prenta til framtíðarvarðveislu. Þær enda vonandi í Safnahúsinu á Húsavík eins og fundargerðabókin.

Þakviðgerðir Þverárkirkju 2011. Hjörleifur Stefánsson og Stefán Óskarsson.

Mynd: Nikulás Úlfar Másson.

Viðgerðin - og þau sem að henni komu

Rafstrengur var lagður í jörðu að gamla Þverárbænum sumarið 2010. Sumarið eftir mátti finna hvernig upphitun bæjarins (aldrei niður fyrir 5 gráður) hafði þurrkað hann og gert vistvænni. Margir hitablásarar sjá um verkið. Áskell kirkjubóndi stefndi þá að því að ná sama árangri með kirkjuna, þótt engir blásarar kæmu þar við sögu.

2011: Áskell lét endurgera þak Þverárkirkju - þetta fyrsta sumar framkvæmda, enda var þetta verk þyngst í vöfum og forsenda fyrir öðrum verkum. Húsafriðunarnefnd fylgdist með málinu og sendi Hjörleif Stefánsson arkitekt á staðinn til að segja fyrir um útlit - og gæta sameiginlegra hagsmuna kirkju og nefndar. Þá var hann bæði Vinafélagi kirkjunnar og kirkjubónda til halds og trausts, einkum hvað þakviðgerð og múrun á veggjum kirkjunnar að innan varðar, þar til hann lét af störfum sem formaður Húsafriðunarnefndar.

Eins og áður er á minnst var Hjalta Sigmundssyni byggingartæknifræðingi falið að gera ástandsskýrslu áður en hafist yrði handa við þakviðgerðina og var hún notuð sem viðmið fyrir verkið. Til hennar var jafnframt vísað þegar sótt var um styrki til starfsins. Húsafriðunarnefnd kallaði Hjalta til starfans og greiddi fyrir vinnu hans. Sjá (15f).

Þjóðminjasafn Íslands fylgdist með framkvæmdum í gegnum Guðmund Lúther Hafsteinsson arkitekt og fagstjóra húsasafns Þjóðminjasafns, en hann hafði einkum umsjón með málun á veggjum og öðrum viðgerðum á innra byrði kirkjunnar. Við upphaf framkvæmda var Guðmundur um tíma starfsmaður Húsafriðunarnefndar ríkisins. Það má segja að Guðmundur hafi tekið við sem helsti ráðgjafi Áskels og Vinafélags við framkvæmdirnar eftir að Hjörleifur hætti. Stefán Óskarsson trésmiður á Rein í Reykjahverfi og á Húsavík var yfirsmiður þakviðgerða og hafði hann með sér starfsmenn sína.

Nýjar þakrennur Þverárkirkju voru sérsmíðaðar úr zinki í Þýskalandi. Kirkjan hefur ekki áður haft þakrennur og það er Áskatli kirkjubónda mikill léttir að hafa þær nú, að taka við vatnsflaumnum.

Krossinn sem nú stendur á austurhluta þaksins er úr ryðfríu stáli. Á honum eru raufar til loftræstingar loftsins milli þaks og bogaloftsins. Áður var þarna kross, en hann var tekinn niður 1905, þegar járn var sett á þakið.

Allir aðilar máls voru sammála um að setja svar-gráan pappa á þakið í stað bárujárns. Þetta er þykkur pappi sem er lagður á þakið í tveimur lögum, fyrst langsum, síðan þversum. Upphaflega var svartur tjörupappi á þakinu. Seinna (1905) var sett á það bárujárn sem var málað grátt nokkru síðar, en fékk rauðan lit árið 1957. Keith Daly arkitekt gerði tölvuunna mynd af kirkjunni með svar-grátt þak áður en endanleg ákvörðun var tekin um val á pappa. Nýi liturinn fer hvítum veggjum kirkjunnar einkar vel. Tækifærið var nú notað til að leggja þykka einangrun ofaná hvolfþakið. Þetta má sjá í gegnum lúgu í kirkjuturni. Forsendur voru nú komnar til þess að halda hita í kirkjunni allt árið. Kostnaður alls kr. 4.578.992. Hér er þó ekki um uppgjör að ræða. Það er í bókum kirkjunnar.

2012: Drenlögn var grafin í kringum kirkjuna og dúk komið fyrir til að vernda sökkul kirkjuveggjanna frá rigningar- og leysingarvatni. Sigurgeir Hólmgeirsson á Völlum í Reykjadal kom að þessu verki. Sigurgeir hefur unnið mikið að viðgerð á gamla Þverárbænum á vegum Þjóðminjasafns.

Gamla múrhúðin af stöfnum kirkjunnar að innanverðu var brotin af að miklu leyti og ný sett í staðinn. Eiður Árnason múrari á Hallbjarnarstöðum á Tjörnesi vann verkið.

Hrafnkell Sigurðsson frá Hólum, nú á Húsavík, vann með Áskatli að ýmsum störfum þetta ár og önnur og gaf þá vinnu sína. Kostnaður alls kr. 658.120.

Snorri Guðvarðarson málar bekkina.

Mynd: Kristjana Agnarsdóttir.

2013: Gamla múrhúðin af hliðarveggjum kirkjunnar að innanverðu var brotin af og ný sett í staðinn. Áskell og Benedikt á Auðnum brutu, en Eiður Árnason og Gunnar Guðmundsson múruðu. Eiður gerði jafnframt við útitröppur og múraði þær síðan árið eftir. Allir veggir voru nú orðnir fagurlega viðgerðir. Áskell málaði þá alla hvíta þetta sumar, og það næsta. Áskell endurnýjaði klæðningu yfir lofti og skipti um fjögur borð í gólfi turnsins, og klæðningu að hluta.

Áskell vann einnig í gólfinu þetta sumar. Allt að 10 borð þurftu endurnýjunar við. Nokkur vegna þess að komast þurfti undir gólfið til að púkka undir bita sem voru farnir að síga. Predikunarstóllinn hallaðist, en stendur nú þráðbeinn. Hallgrímur Þorgilsson, fæddur á Þverá, nú á Daðastöðum, aðstoðaði við þetta verk – og gaf vinnu sína. Áskell, Hrafnkell og Rúnar Hannesson slípuðu gólf kirkjunnar. Áskell og Sigurgeir báru fernisolíu á gólfborðin.

Gert var við glugga. Gamalt kítti var skafið af og skipt var um 20 skemmdar rúður. Kíttað var uppá nýtt og járnið grunnað og málað. Áskell vann þetta verk með aðstoð Sigurgeirs.

Allt rafkerfi kirkjunnar var endurnýjað. Nýrri töflu var komið fyrir og lagnir dregnar frá henni inni í veggjum, þar sem auðvelt var að koma því við, vegna viðgerða á þeim. Settar voru innstungur fyrir ofna og þeim komið fyrir á veggjum. Þetta gerði Björn Gunnar Jónsson rafvirki. Þetta var mikið verk og þarft. Kostnaður alls kr. 1.907.870.

2014: Hvelfing (loft), söngloft og loft undir og yfir setlofti og stiga máluð. Það gerðu kirkjumálararnir Snorri Guðvarðsson og Kristjana Agnarsdóttir. Í blaðaviðtali nefna þau hjón Þverárkirkju og Þykkvabæjarklausturskirkju sem aðalverkefni sín árið 2014. Stjörnur hvelfingarinnar voru teknar niður og málaðar aftur í sama gula lit og verið hafði. Það gerði Áskell að mestu leyti sjálfur.

Áskell Jónasson málar stjörnurnar 2014. Það gerði hann síðast fyrir 80 ára afmæli kirkjunnar.

Mynd: Kristjana Agnarsdóttir.

Þá gerði Áskell við kirkjubekkina eftir að hann hafði komið þeim fyrir í vélageymslu sinni (verkstæði) þetta ár og árið á undan. Einstaka fúnar fjalir fjarlægði hann og setti aðrar í staðinn. Þá þurfti að endurnýja flesta endagafla sem snúið höfðu að vegg og dregið til sín raka. Nú var haft bil á milli bekkja og veggja til að útiloka að þetta gerðist aftur. Grænt áklæði, sem verið hafði á bekkjunum frá því að gert var við kirkjuna fyrir 100 ára afmælið, var fjarlægt. Ekkert áklæði var sett í staðinn. Bekkirnir voru síðan viðarmálaðir af Snorra og Kristjönu, og eru nú líkir því sem þeir voru upphaflega.

Áskell kústaði alla veggi kirkjunnar hvíta að utan þetta sumar með góðri aðstoð Hallgríms Þorgilssonar, Sigurgeirs Hólmgeirssonar og Hrafnkels Sigurðssonar. Þannig voru þeir meðhöndlaðir áður. Kostnaður kr. 1.867.282 og leiðrétting kr. 7.425. Samtals kr. 1.874.707

2015: Að mestu lokið við viðgerð Þverárkirkju. Rammi altaristöflu, sálmanúmeratafla og loftið sjálft málað. Það gerðu Snorri og Kristjana. Kostnaður alls kr. 270.000.

2016: Málararnir lökkuðu predikunarstól, grátur, stiga upp á loft, sjálft loftið, gerðu við útihurð og þá var borin á bekki önnur umferð glærs lakks. Kostnaður alls kr. 2.582.300. Samtals kr. **11.871.989**. Vorið 2017 er málningarvinnu lokið. Þá er fernisolíuilmur þar sem áður var fúalykt.

Þjóðminjasafn Íslands lét gera bílastæði, í brekkunni neðan við íbúðarhúsið á Þverá, fyrir gesti torfbæjarins, en það mun einnig nýtast kirkjugestum. Þetta var gert fyrir fé úr öðrum sjóðum.

Messað á ný

Kirkjugestir í fyrstu messu eftir að viðgerðir hófust, sumarið 2014.

Mynd Már Viðar Másson.

Fyrsta messa í nýuppgerðri kirkju var 24. ágúst 2014. Árið 2018 verður kirkjan 140 ára. Þá fögnum við afmæli kirkjunnar og endurnýjun hennar, líkt og gert var 1958, en þá var kirkjan einnig nýuppgerð, þótt í minni mæli væri.

Styrktaraðilar

1. Fjárlaganefnd Alþingis (síðar Húsafriðunarsjóður) kr. 900.000 (2011), Húsafriðunarsjóður kr. 700.000 (2012), kr. 1.500.000 (2013), ekki var sótt um styrk 2014, og kr. 1.200.000 (2015). Alls fjórir styrkir að upphæð kr. **4.300.000** (17). Þá gaf Húsafriðun skýrslu, sem áður er getið.
2. Jöfnunarsjóður sókna kr. 1.000.000 (2011), ekki fékkst styrkur 2012, kr. 500.000 (2013), ekki var sótt um styrk 2014, og kr. 500.000 (2015). Alls kr. **2.000.000**.
3. Húsasafn Þjóðminjasafns Íslands kr. **947.355** í múrverk (2013). Safnið útvegaði einnig allt timbur í klæðningu á þak kirkjunnar og gólfborðin sem skipta þurfti um – og komu úr timburgeymslu safnsins að Naustum.
4. Menningar- og viðurkenningasjóður KEA kr. **150.000** (2013).
5. Áheit kr. **23.000** (2013) og eitthvað lítilræði síðar.
6. Eigin sjóður Þverárkirkju og framlög heimamanna kr. **4.451.634**.

Samtals gera þetta kr. **11.871.989**. Þá ber að minnast þess að ýmsir gáfu vinnu sína, að hluta eða að öllu leyti. Þeirra er getið hér að framan. Áskell telur að gildi sjálfboðavinnu „skipti milljónum króna, eða amk. 500 klst.“

Heimildir, skýringar og tenglar

1. Sjá viðtal við Áskel Jónasson í Mbl. 27. nóv. 2014.
2. Stóru torfbæirnir; íslenskur menningararfur. Þarna er um að ræða flokk fjögurra fallegra myndabóka eftir Björn G. Björnsson, sem Salka gaf út 2013; *Hús skáldanna*, *Átta steinhús 18. aldar*, *Torfkirkjur á Íslandi* og *Stóru torfbæirnir*. Í síðustu bókinni er fjallað um Þverárbæinn. Stóru torfbæirnir eru ekki margir; Glaumbær, Laufás, Grenjaðarstaður, Þverá, Bustarfell, Keldur og Árbær. Þetta eru sjö bæir, það er allt og sumt. Þá stendur bær, meira eða minna tilbúinn, að Skógum og svo Þjóðveldisbærinn (með Stöng). Þessar bækur eru jafnframt til á ensku, og henta vel til gjafa.
3. *Af jörðu*. Crymogea gaf út þessa bók Hjörleifs Stefánssonar arkitekts. Í henni fjallar hann um torfbæinn í sögulegu samhengi og Þverárbærinn tekinn sem dæmi. Þarna eru ítarlegar teikningar af bænum. Afar forvitnileg bók.
4. *Kirkjur Íslands* er feiknmikill bókaflokkur. Sumarið 2014 höfðu verið útgefnar 22 bækur af 28 í þessum flokki. Þetta eru stórar bækur, með mörgum fínum myndum. Bækur 21-22 taka fyrir Þingeyjarprófastsdæmi. Þar er kafli um Þverárkirkju sem Hjörleifur Stefánsson arkitekt skrifaði ásamt Sverri Haraldssyni á Hólum í Reykjadal. Hjörleifur hlaut að launum riddarakross „fyrir framlag sitt til húsaverndar og sögu íslenskrar byggingalistar.“ *Kirkjur Íslands* er grundvallarritröð sem fjalla mun um 214 friðaðar kirkjur á Íslandi þegar upp er staðið. Þjóðminjasafn Íslands, Biskupsstofa, Húsafriðunarnefnd/Minjastofnun Íslands og Hið íslenska bókmenntafélag gefa út. Ritnefnd hafa skipað Þorsteinn Gunnarsson, Margrét Hallgrímsdóttir, Karl Sigurbjörnsson, Agnes M. Sigurðardóttir, Kristín Huld Sigurðardóttir og Nikulás Úlfar Másson. Í 22. bindi er fjallað um Þverárkirkju, en í 21. bindi um Lundarbrekkukirkju, en þessar tvær eru e.k. systurkirkjur. Sjá má kaflann um Þverárkirkju á heimasíðunni (15b). Sjá http://www.thjodminjasafn.is/utgafa/
5. Dagbækur Jóns Jóakimssonar á Þverá. Vitnað er í þær hér í gegnum aðrar heimildir (t.d. 4). Bækurnar má annars finna í Safnahúsinu á Húsavík.
6. *Tíðindi Prestafélags hins forna Hólastiftis*, 5. tölublað 1984.
7. Arngrímur Gíslason frá Skörðum í Reykjahverfi málaði altaristöflu Þverárkirkju. Um hann má lesa í lítilli samantekt minni á heimasíðu Vinfélagsins (15i). Kristján Eldjárn forseti skrifaði afar fróðlega og skemmtilega bók um málarann, og heitir hún; *Arngrímur málari*. Iðunn í Reykjavík, 1983.
8. Fundargerðabók Vinafélags Þverárkirkju. Hún verður síðar færð Safnahúsinu á Húsavík.
9. Niðjatal Þveræinga er að finna á heimasíðunni marvidar.com. Það heitir Niðjatal Jóns Jóakimssonar og Herdísar Ásmundsdóttur á Þverá í Laxárdal.
10. Sjá m.a. bók sem John Coles skrifaði eftir ferðalag sitt um Ísland 1881. Upphaflega birtist þessi ferðasaga á ensku árið 1882, undir heitinu *Summer Travelling in Iceland*. Árið 1964 kom út þýðing Gísla Ólafssonar undir nafninu *Íslandsferð John Coles*. Hildur gaf út í Reykjavík, 1964.
11. Þessir voru með í ráðum um innihald þessarar skýrslu, auk stjórnar Vinafélags Þverárkirkju: Áskell Jónasson, Guðmundur Lúther Hafsteinsson, Hjörleifur Stefánsson og Nikulás Úlfar Másson. Skýrslan er þó á mína ábyrgð.
12. Hér má sjá myndir af Þverá og Þverárkirkju: http://www.flickr.com/photos/marvidar/sets
13. Lýsing á Þverárkirkju: http://www.kirkjukort.net/kirkjur/thverarkirkja\_0153.html/
14. Símon H. Sverrisson heldur úti vef sem heitir „Myndir aldanna“. Á hann safnar Símon myndum úr Þingeyjarsýslum. Þar eru margar myndir úr Laxárdal, m.a. af íbúum hans fyrr og síðar. Símon er sonur Sverris Haraldssonar kennar á Laugum, en hann skrifaði, að hluta, um Þverárkirkju í 22. hefti af *Kirkjum Íslands*. http://www.myndiraldanna.com/
15. Á heimasíðunni marvidar.com, (stundum nefnd heimasíða Vinafélags Þverárkirkju), má m.a. lesa um a) Þverá, b) um Þverárkirkju í grein Hjörleifs Stefánssonar og Sverris Haraldssonar í 22. bindi af *Kirkjum Íslands,* c) Jónsstein, d) æviatriði Jóns J. Víðis, e) Helgastaði og Þverá, f) skýrslu Hjalta Sigmundssonar um ástand þaks kirkjunnar fyrir viðgerð, g) greinar Jóns Hálfdanarsonar um 80 ára afmæli Þverárkirkju, h) heimildalista Niðjatals Jóns Jóakimssonar og Herdísar Ásmundsdóttur, en þar má finna bækur og annað efni um Þverá, Þverárkirkju og Laxárdal, i) Arngrím málara, j) Greinargerð Vinafélags Þverárkirkju 2011-2016, k) fyrstu notkun á skírnarfonti Þverárkirkju (í niðjatalinu), l) lista yfir félaga í Vinafélagi Þverárkirkju, og m) lög Vinafélags Þverárkirkju. Útprentanir á skjölum, sem vitnað er til í þessari samantekt, verða smám saman sendar Safnahúsinu á Húsavík til varðveislu. Sjá marvidar.com.
16. Þverárheimilið í Laxárdal í Suður-Þingeyjarsýslu. Grein Halldóru Bjarnadóttur, að mestu eftir umsögn Herdísar Benediktsdóttur. Hlín, 38. árg. 1956. Má lesa á marvidar.is.
17. Skeyti frá Guðlaugu Vilbogadóttur hjá Minjastofnun Íslands, varðandi styrki þaðan, 25. ág. 2015.

*Höfundur* er formaður Vinafélags Þverárkirkju. Hann er barnabarnabarnabarn Jóns Jóakimssonar og Herdísar Ásmundsdóttur á Þverá.